b'\n_START_ARTICLE_\nJ\xc3\xa4k\xc3\xa4rl\xc3\xa4n keramiikka\n_START_PARAGRAPH_\nJ\xc3\xa4k\xc3\xa4rl\xc3\xa4n keramiikka eli J\xc3\xa4k\xc3\xa4rl\xc3\xa4n ryhm\xc3\xa4n keramiikka on suomalainen kivikautisen keramiikan tyylisuunta, jota valmistivat J\xc3\xa4k\xc3\xa4rl\xc3\xa4n ryhm\xc3\xa4n j\xc3\xa4senet. He olivat subneoliittisia mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4-kalastajia Suomenlahden, Ahvenanmeren ja Pohjanlahden rannikoilla. N\xc3\xa4m\xc3\xa4 ryhm\xc3\xa4t jatkoivat keraamisten astioiden valmistusperinnett\xc3\xa4 varhaiskampakeraamiikan j\xc3\xa4lkeen ja tyypillisen kampakeramiikan rinnalla. J\xc3\xa4k\xc3\xa4rl\xc3\xa4n keramiikka kuuluu kampakeramiikan l\xc3\xa4ntiseen ryhm\xc3\xa4\xc3\xa4n. Kirjallisuudessa siit\xc3\xa4 k\xc3\xa4ytet\xc3\xa4\xc3\xa4n lyhennett\xc3\xa4 J\xc3\xa4k ja sit\xc3\xa4 valmistettiin noin 4300\xe2\x88\x923700 eaa..\n_START_SECTION_\nPiirteit\xc3\xa4\n_START_PARAGRAPH_\nAstiat valmistettiin vy\xc3\xb6hyketekniikalla, jossa nauhaksi kaulittu kaistale kierrettiin pohjan ymp\xc3\xa4rille tai kiinnitettiin edellisen nauhan jatkeeksi. N\xc3\xa4in muodostui astian sein\xc3\xa4m\xc3\xa4, joka p\xc3\xa4\xc3\xa4ttyi profiilittomaan suuaukkoon. Reuna saatettiin joskus taivuttaa hieman sis\xc3\xa4\xc3\xa4np\xc3\xa4in, mutta yleens\xc3\xa4 se oli suora. Astian muoto muistutti p\xc3\xa4\xc3\xa4piirteiss\xc3\xa4\xc3\xa4n kampakeramiikan l\xc3\xa4ntisen ryhm\xc3\xa4n astioita._NEWLINE_Savimateriaali valmistettiin sekoittamalla siihen v\xc3\xa4h\xc3\xa4n orgaanista materiaalia sideaineeksi. Sideaineita olivat muun muassa ruoho ja muu kasvikuitu sek\xc3\xa4 Cardium-simpukan tai kotiloiden kuorimurska. Polttaminen h\xc3\xa4vitti kasvissekoitteen j\xc3\xa4tt\xc3\xa4en keramiikan huokoiseksi. Suomalaisen maaper\xc3\xa4n happamuus liuotti lis\xc3\xa4ksi simpukan kalkkikuoren j\xc3\xa4tt\xc3\xa4en l\xc3\xb6ydetyt sirpaleet entist\xc3\xa4 huokoisemmaksi. Astian sirpaleiden mureneminen saattaa johtua my\xc3\xb6s heikosta poltosta, koska kalkki ei sied\xc3\xa4 liian kovaa kuumuutta (alle 750\xc2\xa0\xc2\xb0C).\n_START_SECTION_\nAstiat\n_START_PARAGRAPH_\nL\xc3\xb6yt\xc3\xb6jen perusteella ei ole voitu rekonstruoida kokonaista saviruukkua, mutta kappaleista on p\xc3\xa4\xc3\xa4telty niiden olleen samantapaisia kuin muillakin kampakeraamisilla ryhmill\xc3\xa4. Astiat olivat joko py\xc3\xb6re\xc3\xa4pohjaisia tai suippok\xc3\xa4rkisi\xc3\xa4 eik\xc3\xa4 astian reunaa taivutettu jyrk\xc3\xa4sti tai sit\xc3\xa4 vahvistettu paksummalla savimassalla. Osa astioista oli suuria varastoruukkuja ja osa pienempi\xc3\xa4 keittoastioita. Aivan pieni\xc3\xa4 astioitakin valmistettiin, kuten esimerkiksi Kolmhaarasta l\xc3\xb6ydetyt kaksi pient\xc3\xa4 kuppia osoittavat. Ensimm\xc3\xa4isen suuaukon l\xc3\xa4pimitta oli vain 8,5 senttimetri\xc3\xa4 (cm) ja astian korkeus oli 5,3 cm. Sen koristelu sis\xc3\xa4lsi runsaasti rengaskuvioita (ehk\xc3\xa4 ruokonp\xc3\xa4\xc3\xa4). Toisen kupin l\xc3\xa4pimitta oli 10,5 cm ja korkeus 6,0 cm. Sen koristelu sis\xc3\xa4lsi kalanruotoon aseteltuja kampaleimoja. Muut Kolmhaaran l\xc3\xb6yd\xc3\xb6t olivat suurten ruukkujen sirpaleita, joista ei voinut muodostaa ehj\xc3\xa4\xc3\xa4 astiaa.\n_START_SECTION_\nKoristelu\n_START_PARAGRAPH_\nAstioiden koristelu oli l\xc3\xa4hes samanlaista kuin varhaiskampakeramiikassakin, mutta muutamin poikkeuksin. J\xc3\xa4k\xc3\xa4rl\xc3\xa4n keramiikassa k\xc3\xa4ytettiin p\xc3\xa4\xc3\xa4asiassa leveit\xc3\xa4 kampaleimoja, jotka olivat toukkamaisen soikeita. Ne ryhmiteltiin vaakasuoriin riveihin ja painettiin saveen vaihtelevissa asennoissa. Koristelussa ei k\xc3\xa4ytetty kuoppia. Koko astia koristeltiin ulkopuolelta ja joskus my\xc3\xb6s sis\xc3\xa4puoleltakin._NEWLINE_Muitakin koriste-elementtej\xc3\xa4 esiintyy: kapeita kampaleimoja, kierrenuoraleimat (naru kiedottu tikun ymp\xc3\xa4rille), rengasleimat (ruokonp\xc3\xa4\xc3\xa4), suiponsoikeat ja ryyninmuotoiset painaumat sek\xc3\xa4 kolmiot.\n_START_SECTION_\nLevi\xc3\xa4minen\n_START_PARAGRAPH_\nKeramiikan levint\xc3\xa4 oli varsin rajattua ja tiheimmill\xc3\xa4\xc3\xa4n ryhm\xc3\xa4t olivat Aurajoen ja Kokem\xc3\xa4enjoen v\xc3\xa4lisell\xc3\xa4 rannikolla. My\xc3\xb6s muualla oli J\xc3\xa4k\xc3\xa4rl\xc3\xa4n keramiikkaa valmistavia ryhmi\xc3\xa4. Asuinpaikkoja l\xc3\xb6ytyy L\xc3\xa4nsi-Uudellamaalla ja Etel\xc3\xa4-Pohjanmaalla. Tunnetuimpia asuinpaikkoja ovat esimerkiksi Turussa Maarian J\xc3\xa4k\xc3\xa4rl\xc3\xa4, Euran Kolmhaara, Hinnerjoen Lammila ja  K\xc3\xb6yli\xc3\xb6ss\xc3\xa4 K\xc3\xb6yli\xc3\xb6njoen asuinpaikat.\n_START_SECTION_\nH\xc3\xa4vi\xc3\xa4minen\n_START_PARAGRAPH_\nKoska jokaisella asuinpaikalla, jossa J\xc3\xa4k\xc3\xa4rl\xc3\xa4n keramiikkaa esiintyy, l\xc3\xb6ytyy my\xc3\xb6s sit\xc3\xa4 hieman nuorempaa tyypillist\xc3\xa4 kampakeramiikkaa, arvellaan J\xc3\xa4k\xc3\xa4rl\xc3\xa4n ryhm\xc3\xa4n lopulta sulautuneen ymp\xc3\xa4r\xc3\xb6iv\xc3\xa4\xc3\xa4n valtakulttuuriin 3700 eaa. menness\xc3\xa4. Ryhm\xc3\xa4n asuinpaikoilla l\xc3\xb6yt\xc3\xb6esineist\xc3\xb6 ja keramiikka muuttui tyypillisen kampakeramiikan kaltaiseksi eik\xc3\xa4 siten en\xc3\xa4\xc3\xa4 erottunut siit\xc3\xa4.\n_START_SECTION_\nTutkimushistoria\n_START_PARAGRAPH_\nAarne \xc3\x84yr\xc3\xa4p\xc3\xa4\xc3\xa4 huomasi J\xc3\xa4k\xc3\xa4rl\xc3\xa4n keramiikan erityisaseman muihin ryhmiin n\xc3\xa4hden ja Torsten Edegren, joka tutki sit\xc3\xa4 paljon, kuvasi v\xc3\xa4it\xc3\xb6skirjassaan ryhm\xc3\xa4n piirteet. Muita ryhm\xc3\xa4\xc3\xa4 tutkineita ovat esimerkiksi C. F. Meinander ja Henrik Asplund.'